Kansanedustaja Ano Turtiainen (ps) on laskuttanut kilometrikorvauksia myös sellaisilta päiviltä, jolloin hän ei ole osallistunut eduskuntatyöhön.

Ano Turtiainen (ps) on eduskunnan ylivoimainen kilometrikorvauskuningas. Petteri Paalasmaa

Iltalehden tekemän selvityksen mukaan perussuomalaisten kansanedustaja Ano Turtiainen on laskuttanut ylivoimaisesti eniten kilometrikorvauksia eduskunnalta.

Turtiainen ajoi huhti-joulukuussa 2019 omalla autollaan 29 874 kilometriä, joiden perusteella eduskunta maksoi Turtiaiselle verovapaita kulukorvauksia 11 602 euroa.

Eduskunnan poissaolotietojen mukaan Turtiainen on laskuttanut verovapaita kilometrikorvauksia eduskunnalta myös sellaisilta päiviltä, jolloin hän on ollut sairauden takia pois eduskuntatyöstä.

Tällaisia päiviä oli syysistuntokaudella yhteensä kahdeksan: 26.9., 11.10., 16.10., 23.10., 24.10., 25.10., 12.11. ja 13.11.2019.

Turtiainen on laskuttanut ko. päiviltä kilometrikorvauksia yhteensä 522,50 euroa.

Juttu jatkuu taulukon jälkeen.

Turtiainen: Kaikki ajot hyväksytty

Turtiaisen mukaan hän on saanut kaikille ajoilleen matkahallinnolta hyväksynnän.

– Kaikki maksetut kilometrikorvaukset ovat virkamiesten tarkastamia, ja sitä kautta hyväksyttyjä, ja näin todettu eduskuntatyöhön liittyväksi, Turtiainen viestittää Iltalehdelle.

– Jos joku laskutettu kilometri on jostain syystä kyseenalainen, kysyy tarkastava virkamies heti lisätietoja niihin, ja saatujen tietojen perusteella tekee päätöksen, hyväksyykö kyseiset kilometrit vai ei.

Turtiaisen mukaan hän oli viime syksynä jonkin verran sairaana, mutta teki kaikkina sairauspäivinä eduskuntatyötä joko etänä tai työhuoneellaan eduskunnassa.

– Kaikki laskuttamani kilometrit, jotka virkamies on tarkastanut ja hyväksynyt, liittyvät eduskuntatyöhöni, Turtiainen vakuuttaa.

Eduskunta ei edellytä kansanedustajilta sairauslomatodistusta, mutta monet toimittavat sellaisen joka tapauksessa.

Perustuu edustajan ilmoitukseen

Hallintojohtaja Pertti Rauhion mukaan eduskunnassa luotetaan kansanedustajan sanaan matkalaskuja tarkastettaessa.

Jos edustajalla on oman auton käytölle peruste, ja ajokilometrit ovat sitä, mitä niiden pitääkin olla, lasku hyväksytään.

Sen enempää matkalaskuja ei syynätä.

Mihin edustajalle maksettavat kilometrikorvaukset perustuvat?

– Edustajan omaan ilmoitukseen sekä selvitykseen siitä, että matka on tehty kodin ja eduskunnan välillä. Tämä selvitetään vertaamalla ilmoitettuja kilometrejä matkalle laskettuun etäisyyteen.

Juttu jatkuu kuvan jälkeen.

Ano Turtiaisella oli syysistuntokaudella verrattain paljon poissaoloja. EDUSKUNTA

Rauhion mukaan kansanedustajien matkalaskuja käsittelevä hallinto- ja palveluosasto ei seuraa poissaoloja täysistunnoista tai valiokunnista.

– Jos edustaja ilmoittaa meille ajaneensa kotoaan tai työasunnoltaan eduskuntaan, niin silloin me oletamme, että matka on perusteltu.

Onko kilometrikorvausta mahdollista saada, jos edustaja käy eduskunnassa muodon vuoksi vain kääntymässä?

– Siinä tapauksessa oletamme, että hän on käynyt eduskunnassa työhuoneessaan tai muussa palaverissa, ja hän on tehnyt sen hoitaakseen edustajan tehtäviä.

Vain muutaman euron tähden

Turtiainen on eduskunnan liikenne- ja viestintävaliokunnan jäsen. Pöytäkirjojen mukaan valiokunta kokoontui kolmena sellaisena päivänä (26.9., 23.10., ja 24.10.), jolloin Turtiainen oli sairauden takia pois täysistunnosta. Turtiainen oli paikalla 26. syyskuuta, mutta ei 23. ja 24. lokakuuta.

Juttu jatkuu kuvan jälkeen.

Ano Turtiainen ei osallistunut eduskuntatyöhön 23.–25. lokakuuta 2019, mutta laskutti ko. ajalta verovapaita kilometrikorvauksia. EDUSKUNTA

Turtiainen ei osallistunut liikenne- ja viestintävaliokunnan kokouksiin tai täysistuntoon 23. ja 24. lokakuuta, mutta laskutti kilometrikorvaukset molemmilta päiviltä. Korvauksia kertyi kolme euroa.

Sairauspäivien ajalta Turtiainen laskutti ajoja kotiinsa Juvalle ja takaisin:

Eduskunnan hallinto- ja palveluosastolle toimitetun matkalaskun mukaan Turtiainen ajoi 23. lokakuuta Helsingistä kotiinsa Juvalle, ja laskutti eduskunnalta 102,98 euroa.

Seuraavana päivänä, 24. lokakuuta, Turtiainen ajoi Juvalta takaisin Helsinkiin, ja laskutti eduskunnalta 102,98 euroa.

Seuraavana päivänä, 25. lokakuuta, Turtiainen ajoi Helsingistä kotiinsa Juvalle, ja laskutti eduskunnalta 102,98 euroa.

Lyhyet työmatkat omalla autolla

Hallintojohtaja Pertti Rauhion mukaan kansanedustajat voivat käyttää omaa autoaan eduskunnan ja kotinsa välisiin matkoihin, jos julkiset kulkuyhteydet ovat hankalat, ja oman auton käyttämisellä on saavutettavissa huomattavaa ajansäästöä.

Turtiaisella on työasunto Helsingin Taka-Töölössä. Asunnolta on eduskuntatalolle noin kilometri (linnuntietä 900 metriä).

Työasunto Taka-Töölössä ei täytä edellä mainittuja vaatimuksia, mutta Turtiaisella on lupa käyttää omaa autoaan myös huomattavan lyhyeen työmatkaansa.

– Minulla on lääkärin lupa kulkea omalla autolla julkisten kulkuvälineiden sijaan, Turtiainen viestitti Iltalehdelle.

Matkalaskujen mukaan Turtiainen ajaa työasunnoltaan eduskuntatalolle omalla autollaan, ja laskuttaa jokaisesta ajosta eduskunnalta 0,76 euroa. Tällaisia ajoja kertyi elo-joulukuussa 112 kappaletta.